Superrugby: Swaarkry se dinge lê voorKom ons aanvaar dit maar … Nieu-Seelandse rugby bly ons vooruit. Saterdag in Christchurch is dit weer bewys toe die Crusaders die Lions met 37-18 in die eindstryd van die Superrugbyreeks geklop het. Uit ŉ rugbyoogpunt het die Crusaders dit verdien om die reeks te wen, want hulle het regdeur die seisoen die pas aangegee en nie met rukke en stote gespeel nie. Hulle het geen oënskynlike leemtes gehad nie, hul voorspelers het die basiese vaardighede reg uitgevoer en die agterspelers het afgerond. Hulle het die meeste drieë (89) gedruk, die minste afgestaan en het net twee van hul 19 wedstryde verloor. Hulle het deur die seisoen 86,5% van hul lynstane gewen, en ook in die losskrums 96,6% en in die skrums 92,6% sukses gehad. Die Crusaders het Saterdag boonop slimmer as die Lions gespeel, hul swakpunte uitgebuit, ongelooflike druk op die rolmale geplaas, Malcolm Marx heeltemal geïsoleer en Elton Jantjies só onder druk geplaas (en soos gewoonlik in belangrike wedstryde het hy wéér die kluts kwytgeraak) dat die Lions se agterlyn al hoe dieper begin speel het en met opskietverdediging agter die voordeellyn gesmoor is. Ja, die Crusaders-span wemel van All Blacks en wanneer Steve Hansen en sy medekeurders Maandag hul groep vir die komende Rugbykampioenskap aanwys, sal ŉ rits Crusaders beloon word. Maar wat kommerwekkend vir die teenstanders moet wees, is dat die oorgrote meerderheid van die All Blacks se opdraf-agterspelers, soos Ben Smith, Rieko Ioane, Waisake Naholo, Nehe Milner-Skudder, Sonny Bill Williams, die twee Barrett-broers, Damian McKenzie en Aaron Smith, vir ander spanne as die Crusaders speel. Die pad vorentoe vir Nieu-Seelandse rugby is steeds geplavei. Die Crusaders speel soos die All Blacks en die All Blacks soos die Crusaders. Daar is oorgenoeg diepte en ongelooflike vaardighede. En die Springbokke? Die Lions was vanjaar, net soos die afgelope drie jaar, die kroonjuweel van Suid-Afrikaanse rugby. Maar speel die Springbokke soos die Lions en die Lions soos die Springbokke? Hoeveel Lions gaan Maandag deur die Springbokafrigter, Rassie Erasmus, beloon word? Vier, vyf? Ja, Aphiwe Dyantyi, Marx, Franco Mostert en Warren Whiteley se plekke is hopelik bespreek en Ruan Combrinck, Kwagga Smith en Cyle Brink is van die buiteperde. Maar die groot vraag bly bestaan: Hoe gaan jy die Superreeks wen of die All Blacks klop?